LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS ŠVIETIMO IR MOKSLO MINISTERIJOS NUOSTATŲ PATVIRTINIMO

1994 m. rugsėjo 30 d. Nr. 917

Vilnius

Lietuvos Respublikos Vyriausybė nutaria:

1. Patvirtinti Lietuvos Respublikos švietimo ir mokslo ministerijos nuostatus (pridedama).

2. Pripažinti netekusiu galios Lietuvos Respublikos Vyriausybės 1990 m. lapkričio 30 d. nutarimą Nr. 362 „Dėl Lietuvos Respublikos kultūros ir švietimo ministerijos nuostatų patvirtinimo“ (Žin., 1990, Nr. 36-877).

MINISTRAS PIRMININKAS	ADOLFAS ŠLEŽEVIČIUS

ŠVIETIMO IR MOKSLO MINISTRAS	VLADISLAVAS DOMARKAS

PATVIRTINTA

Lietuvos Respublikos Vyriausybės

1994 m. rugsėjo 30 d. nutarimu Nr. 917

Lietuvos Respublikos švietimo ir mokslo ministerijos nuostatai

Bendrieji nuostatai

1. Lietuvos Respublikos švietimo ir mokslo ministerija (toliau vadinama - Švietimo ir mokslo ministerija) yra Lietuvos Respublikos vykdomosios valdžios institucija.

Švietimo ir mokslo ministerija sprendžia jos kompetencijai priklausančius klausimus, taip pat vykdo kitas įstatymų ir Lietuvos Respublikos Vyriausybės nutarimų numatytas funkcijas.

2. Švietimo ir mokslo ministerija savo veikloje vadovaujasi Lietuvos Respublikos Konstitucija, Lietuvos Respublikos Vyriausybės įstatymu, kitais įstatymais ir Lietuvos Respublikos Seimo priimtais teisės aktais, Respublikos Prezidento dekretais, Lietuvos Respublikos Vyriausybės nutarimais, Ministro Pirmininko potvarkiais, taip pat šiais nuostatais.

3. Švietimo ir mokslo ministerijos aparato darbuotojų metinį darbo užmokesčio fondą tvirtina Lietuvos Respublikos Vyriausybė.

4. Švietimo ir mokslo ministerija yra juridinis asmuo, turi antspaudą su Lietuvos valstybės herbu bei savo pavadinimu.

Švietimo ir mokslo ministerijos uždaviniai ir funkcijos

5. Svarbiausieji Švietimo ir mokslo ministerijos uždaviniai yra:

5.1. formuoti ir įgyvendinti valstybinę švietimo (ikimokyklinio ugdymo, vaikų ir jaunimo bendrojo bei specialiojo lavinimo, profesinio bei aukštesniojo mokymo ir suaugusiųjų švietimo) politiką, laiduojančią visapusišką asmenybės ugdymą;

5.2. formuoti ir įgyvendinti valstybinę mokslo ir studijų (aukštojo mokslo, mokslininkų rengimo ir specialistų tobulinimo bei perkvalifikavimo) politiką.

6. Švietimo ir mokslo ministerija, vykdydama jai pavestus uždavinius:

6.1. apibendrina įstatymų, Lietuvos Respublikos Vyriausybės nutarimų švietimo, studijų, mokslo ir technologijų klausimais taikymo praktiką, rengia pasiūlymus dėl atitinkamų įstatymų ir Lietuvos Respublikos Vyriausybės nutarimų leidimo bei tobulinimo;

6.2. rengia pasiūlymus dėl subsidijų valstybinėms švietimo įstaigoms bei mokslo ir studijų institucijoms skyrimo, analizuoja, ar efektyviai naudojamos biudžeto lėšos;

6.3. įstatymų nustatytais atvejais ir tvarka disponuoja valstybiniu turtu;

6.4. teikia Lietuvos Respublikos Vyriausybei, kitoms Vyriausybės įstaigoms pasiūlymus dėl disponavimo švietimo įstaigų, mokslo ir studijų institucijų turtu ir įstatymų nustatyta tvarka priima sprendimus šiuo klausimu;

6.5. pagal savo kompetenciją nustatytąja tvarka palaiko ryšius su užsienio valstybių atitinkamomis institucijomis ir tarptautinėmis organizacijomis, rengia tarptautinių sutarčių projektus, pasirašo šias sutartis, organizuoja jų vykdymą, taip pat Lietuvos Respublikos Vyriausybės ar Ministro Pirmininko pavedimu atstovauja Lietuvos Respublikai užsienio valstybėse ar tarptautinėse organizacijose;

6.6. rengia valstybinių švietimo programų projektus, teikia juos svarstyti Lietuvos Respublikos Vyriausybei, kontroliuoja, kaip šios programos įgyvendinamos;

6.7. prognozuoja aukščiausiosios kvalifikacijos specialistų rengimo poreikį, mokslo ir studijų institucijų darbuotojų užimtumą, sudaro valstybines aukščiausiosios kvalifikacijos specialistų rengimo, tobulinimo ir perkvalifikavimo programas;

6.8. rengia švietimo įstaigų plėtojimo, jų materialinės bazės, finansavimo bei darbo užmokesčio normatyvų tobulinimo projektus ir teikia juos Lietuvos Respublikos Vyriausybei;

6.9. nustato švietimo institucijų (išskyrus aukštąsias mokyklas) bendrąjį ugdymo turinį bei formas, ugdymo turinio ir kokybės kontrolės mechanizmą, rūpinasi šių ugdymo įstaigų inspektavimu;

6.10. organizuoja mokslo ir studijų institucijų veiklos vertinimą;

6.11. organizuoja švietimo įstaigoms mokymo planų, programų, vadovėlių ir kitų ugdymo priemonių rengimą, leidybą ir gamybą;

6.12. koordinuoja aukštojo mokslo vadovėlių rengimą ir leidybą;

6.13. aprobuoja valstybinių švietimo įstaigų (išskyrus aukštąsias mokyklas) steigimą, reorganizavimą ir likvidavimą, nustatytąja tvarka steigia, reorganizuoja ir likviduoja valstybines švietimo institucijas;

6.14. tvirtina nevalstybinių švietimo įstaigų (išskyrus aukštąsias mokyklas), taip pat užsienio ir bendrų su užsieniu švietimo įstaigų Lietuvos Respublikoje steigimą, reorganizavimą, teikia pasiūlymus dėl šių įstaigų likvidavimo, jeigu jų veikla pažeidžia Lietuvos Respublikos įstatymus arba įstaigos nuostatus;

6.15. rengia Lietuvos Respublikos Vyriausybei pasiūlymus ir išvadas dėl mokslo ir studijų institucijų steigimo;

6.16. rengia pasiūlymus ir išvadas valstybinių aukštųjų mokyklų ir mokslo įstaigų statutų, įstatų ar jų pakeitimų projektų klausimais;

6.17. organizuoja pedagogų poreikio ir jų rengimo būklės tyrimą, rūpinasi pedagogų rengimu, kvalifikacija, organizuoja pedagogų, švietimo įstaigų vadovų ir mokyklų inspektorių atestavimą;

6.18. kartu su aukštosiomis mokyklomis nustato studentų priėmimo sąlygas, atsižvelgdama į valstybės reikmes;

6.19. rengia Lietuvos Respublikos Vyriausybei pasiūlymus dėl stipendijų, kreditų ir lengvatų studijuojantiesiems ir moksleiviams;

6.20. įstatymo nustatyta tvarka raštu aprobuoja vadovaujančiųjų švietimo darbuotojų (savivaldybių švietimo skyrių vedėjų ir savivaldybėms pavaldžių švietimo įstaigų vadovų) skyrimą ir atleidimą;

6.21. užsako ir koordinuoja mokslo tiriamuosius ir kitus darbus, būtinus švietimo, studijų, mokslo ir technologijų srities uždaviniams spręsti;

6.22. teikia Lietuvos Respublikos Vyriausybei pasiūlymus dėl prioritetinių mokslo ir technologijų krypčių plėtojimo;

6.23. organizuoja švietimo įstaigų, mokslo ir studijų institucijų ir jų asociacijų, mokymo bei studijų programų registravimą Lietuvos Respublikos Vyriausybės nustatyta tvarka;

6.24. formuoja išsimokslinimo pripažinimo politiką;

6.25. pagal tarptautinius susitarimus teikia valstybės paramą užsienyje gyvenantiems lietuviams švietimo ir studijų srityse;

6.26. remia ir skatina savarankišką Lietuvos Respublikos švietimo įstaigų, mokslo ir studijų institucijų bei organizacijų bendradarbiavimą su atitinkamomis kitų valstybių įstaigomis, teikia joms informacinę ir organizacinę pagalbą;

6.27. pagal savo kompetenciją organizuoja įvairias Lietuvos ir tarptautines konferencijas, parodas, konkursus, simpoziumus;

6.28. informuoja visuomenę apie ministerijos veiklą jos kompetencijai priskirtais klausimais;

6.29. nustatytąja tvarka nagrinėja gyventojų pareiškimus, skundus bei pasiūlymus ir imasi reikiamų priemonių, kad būtų išspręsti juose keliami klausimai;

6.30. kartu su kitomis ministerijomis ir Vyriausybės įstaigomis, mokslo ir studijų institucijomis, mokslo ir studijų institucijų savivaldos institucijomis:

6.30.1. rengia valstybinių mokslo programų projektus, vykdo užsakovo funkcijas valstybinių mokslo programų įgyvendinimo, konkursinių darbų, finansuojamų iš Lietuvos valstybės biudžeto, atlikimo klausimais;

6.30.2. rengia ir teikia pasiūlymus dėl mokslo ir studijų institucijų, jų infrastruktūros ir gamybinės bazės plėtojimo.

Švietimo ir mokslo ministerijos teisės

7. Švietimo ir mokslo ministerija, įgyvendindama jai pavestus uždavinius, turi teisę:

7.1. gauti iš ministerijų, kitų Vyriausybės įstaigų, taip pat vietos savivaldos institucijų, švietimo įstaigų, mokslo ir studijų institucijų statistinę ir kitokią informaciją apie švietimą, studijas, mokslą, specialistų poreikį, jų tobulinimo reikmes;

7.2. dalyvauti suinteresuotoms institucijoms svarstant švietimo, studijų, mokslo ir technologijų, specialistų rengimo, tobulinimo ir perkvalifikavimo klausimus, teikti pasiūlymus dėl šių klausimų sprendimo;

7.3. vykdydama bendrą valstybinę švietimo politiką, pagal savo kompetenciją koordinuoti vietos savivaldos vykdomųjų institucijų veiklą švietimo srityje;

7.4. leisti periodinius ir kitus informacinius leidinius;

7.5. sudaryti iš ministerijų, kitų Vyriausybės įstaigų atstovų, susitarusi su jų vadovais, komisijas arba darbo grupes, rengiančias įstatymų ir Lietuvos Respublikos Vyriausybės nutarimų projektus ministerijos kompetencijos klausimais ir nagrinėjančias kitas ministerijos sprendžiamas problemas.

8. Švietimo ir mokslo ministerija turi ir kitas įstatymų ir Lietuvos Respublikos Vyriausybės nutarimų suteiktas teises.

Švietimo ir mokslo ministerijos darbo organizavimas

9. Švietimo ir mokslo ministerijai vadovauja ministras, kurį pagal Lietuvos Respublikos Konstituciją skiria pareigoms ir atleidžia iš pareigų Respublikos Prezidentas Ministro Pirmininko teikimu.

10. Švietimo ir mokslo ministras asmeniškai atsako už švietimo ir mokslo valdymą.

Švietimo ir mokslo ministrą gali laikinai pavaduoti tik Ministro Pirmininko paskirtas kitas Lietuvos Respublikos Vyriausybės narys.

11. Švietimo ir mokslo ministras:

11.1. atsako už tai, kad ministerija vykdytų jai pavestus uždavinius;

11.2. užtikrina, kad būtų laikomasi įstatymų, vykdomi Respublikos Prezidento dekretai, Lietuvos Respublikos Vyriausybės nutarimai, Ministro Pirmininko potvarkiai ir kiti teisės aktai;

11.3. Lietuvos Respublikos Vyriausybės darbo reglamento nustatyta tvarka teikia Lietuvos Respublikos Vyriausybei įstatymų ir kitų teisės aktų projektus;

11.4. atlieka Lietuvos Respublikos Vyriausybės ir Ministro Pirmininko pavedimus;

11.5. leidžia įsakymus ir įsakymais patvirtintus kitus teisės aktus, tikrina, kaip jie vykdomi. Ministro leidžiami įsakymai ir kiti teisės aktai registruojami Lietuvos Respublikos Vyriausybės darbo reglamento nustatyta tvarka.

Prireikus kartu su kitais ministrais leidžia bendrus įsakymus ar įsakymais patvirtintus kitus teisės aktus;

11.6. teikia Lietuvos Respublikos Vyriausybei ir Ministrui Pirmininkui ministerijos veiklos ataskaitas ir Ministro Pirmininko reikalavimu atsiskaito už savo veiklą;

11.7. teikia Ministrui Pirmininkui pasiūlymus dėl ministerijos sekretorių skyrimo pareigoms ir atleidimo iš pareigų, dėl drausminių nuobaudų jiems skyrimo;

11.8. tvirtina ministerijos struktūrą ir etatų sąrašą, neviršydamas nustatytojo metinio darbo užmokesčio fondo;

11.9. tvirtina ministerijos struktūrinių padalinių, departamentų, tarnybų ir inspekcijų prie ministerijos, kitų tiesiogiai jai pavaldžių įstaigų bei organizacijų, jos reguliavimo sričiai priskirtų valstybinių įmonių nuostatus (įstatus);

11.10. skiria pareigoms ir atleidžia iš pareigų ministerijos struktūrinių padalinių, departamentų,tarnybų ir inspekcijų prie ministerijos, kitų tiesiogiai jai pavaldžių įstaigų bei organizacijų, jos reguliavimo sričiai priskirtų valstybinių įmonių vadovus;

11.11. vykdo kitus įstatymų, Lietuvos Respublikos Vyriausybės ir Ministro Pirmininko jam suteiktus įgaliojimus.

12. Švietimo ir mokslo ministerijos vidaus reikalų tvarkymą organizuoja ministerijos sekretoriai.

Ministerijos sekretoriai yra tiesiogiai atsakingi ministrui. Jų kompetenciją nustato ministras.

Švietimo ir mokslo ministras tiesiogiai ar per ministerijos sekretorius vadovauja ministerijos struktūriniams padaliniams, o departamentams, tarnyboms ir inspekcijoms prie ministerijos, kitoms ministerijai pavaldžioms įstaigoms bei organizacijoms - per šių institucijų vadovus.

Švietimo ir mokslo ministro įgaliotas ministerijos sekretorius leidžia įsakymus dėl ministerijos personalo darbo organizavimo ir raštvedybos tvarkymo.

13. Švietimo ir mokslo ministerijoje gali būti sudaroma kolegija, kuri yra patariamoji ministro institucija. Kolegiją sudaro ministras (kolegijos pirmininkas), ministerijos sekretoriai (pagal pareigas), kiti ministerijos darbuotojai, taip pat departamentų, tarnybų, inspekcijų prie ministerijos vadovai. Į kolegijos posėdžius gali būti kviečiami ir kitų ministerijų ir valstybinių institucijų atstovai bei mokslininkai, šiems sutikus.

Kolegijos narių skaičių nustato ir jos personalinę sudėtį tvirtina ministras.

14. Švietimo ir mokslo ministerijos kolegija svarsto svarbiausiuosius ministerijos veiklos klausimus, svarbiausiųjų ministro įsakymų ir kitų teisės aktų projektus, išklauso ministerijos struktūrinių padalinių, departamentų, tarnybų ir inspekcijų prie ministerijos, kitų ministerijai pavaldžių įstaigų vadovų ataskaitas, svarsto, kaip parenkami ir ugdomi tinkami darbuotojai, kaip tikrinamas sprendimų vykdymas.

15. Prie Švietimo ir mokslo ministerijos gali būti sudaromos tarybos, ekspertų komisijos ir kitos darbo grupės, kurių personalinę sudėtį ir veiklos nuostatus tvirtina ministras.

______________